**Poštovana Profesorice Jo Osvatić, draga Ana!**

Opraštam se od Tebe u ime Hrvatskog društva umirovljenih liječnika, čija si bila dugogodišnja članica.

Naše društvo umirovljenih liječnika okuplja nas u takozvanoj trećoj životnoj dobi, u zadnjoj fazi ovozemaljskog života, ali i Tvoj primjer pokazuje kako je važno u danima mirovine, samoće, udovištva, sudjelovati u društvu, u druženju i prijateljevanju, u bezbrižnim razgovorima uz kavu, izložbama, izletima, predavanjima i Božičnim domjencima.

U svakotjednom druženju naša Ana je redovno sudjelovala, uvijek dotjerana , odjevena u žive boje.

Ironija sudbine dovodi do opakog pandemijskog virusa koji je ove godine poremetio naš život i planove te pokosio mnoge živote pa i nas liječnika.

Da je malo pričekao, dočekala bi spasonosno cjepivo.

Nakon vrhunske medicinske i znanstvene karijere, bogatog obiteljskog života kao supruga, majka i baka, obogatila si i naše zlatne godine svojim prisustvom u Hrvatskog društvu umirovljenih liječnika.

Pamtit ćemo Te, draga Ana, kako još prije nekoliko tjedana piješ kavu u Tkalči na suncu, nasmijana.

Draga Ana, hvala Ti za prijateljstvo,

Neka Ti je laka hrvatska zemlja!

Počivala u miru!

Dr. sc. Ivka Zoričić-Letoja, predsjednica HDUL HLZ